บลจ.ไทยพาณิชย์มองสหรัฐ-ยุโรปยังแจ๋ว
บลจ.ไทยพาณิชย์ มองเศรษฐกิจสหรัฐ-ยุโรปยังดี ชู 2 กองทุนเด่น พร้อมปันผล 27 ม.ค.นี้
21 ม.ค. 2558

บลจ.ไทยพาณิชย์ มองเศรษฐกิจสหรัฐ-ยุโรปยังดี ชู 2 กองทุนเด่น พร้อมปันผล 27 ม.ค.นี้
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยถึงมุมมองการลงทุนในต่างประเทศ โดยเศรษฐกิจของสหรัฐอเมริกาถือว่าขยายตัวได้แข็งแกร่งที่สุดในกลุ่มประเทศพัฒนาแล้ว โดยล่าสุดธนาคารโลกยังได้ปรับขึ้นประมาณการการขยายตัวของเศรษฐกิจสหรัฐฯปี 2558 สู่ระดับ 3.2% ปรับขึ้นจาก 3% ในการประเมินครั้งก่อน การปรับตัวดีขึ้นได้รับแรงสนับสนุนจากภาคครัวเรือนมีฐานะทางการเงินที่ดีขึ้น  ประกอบกับภาวะอัตราดอกเบี้ยต่ำในปัจจุบันก็ยังเอื้อให้เกิดการขยายการลงทุน และเป็นปัจจัยบวกต่อการเติบโตของอัตรากำไรของบริษัทจดทะเบียน 
ทั้งนี้ตลาดหุ้นอาจมีความผันผวนเพิ่มขึ้นในช่วงที่ผ่านมาจากการปรับตัวลงของราคาน้ำมันโลก แต่คาดว่าผลกระทบจะยังอยู่ในวงจำกัด เนื่องจากหุ้นพลังงานมีสัดส่วนเพียงประมาณ10% ในดัชนี S&amp;P500 โดยกลุ่มอุตสาหกรรมอื่นจะได้ประโยชน์จากราคาพลังงานที่ลดลงและเศรษฐกิจสหรัฐฯ ที่ฟื้นตัวต่อเนื่องมาชดเชย ขณะที่เศรษฐกิจยุโรปในปี 2558 มองว่ามีแนวโน้มปรับตัวดีขึ้นจากนโยบายการกระตุ้นเศรษฐกิจของธนาคารกลางยุโรป (ECB) ในช่วงที่ผ่านมาประกอบกับภาคธนาคารที่มีความแข็งแกร่งขึ้น ซึ่งการผ่อนคลายด้านการเงินอย่างมากจะผลักดันให้เศรษฐกิจเริ่มเดินหน้า         
"ราคาน้ำมันที่ปรับลดลงและค่าเงินยูโรที่อ่อนค่าจะเป็นปัจจัยส่งเสริมเศรษฐกิจในระยะถัดไปด้วยเช่นเดียวกัน  ทั้งนี้ตลาดยังคาดว่าECBจำเป็นจะต้องออกมาตรการกระตุ้นเศรษฐกิจเพิ่มขึ้นอีกในช่วงไตรมาส 1 ของปี 2558 ซึ่งจะส่งผลดีต่อการลงทุนในสินทรัพย์เสี่ยงต่อไป"นายสมิทธ์ กล่าว
นอกจากนี้บริษัทเตรียมจะจ่ายเงินปันผลกองทุนหุ้นที่ลงทุนในตลาดหุ้นสหรัฐอเมริกาและตลาดหุ้นยุโรปภายใต้การบริหารงาน 2 กองทุน ให้กับผู้ถือหน่วยในวันที่ 27 ม.ค.2558 รวม 26.76 ล้านบาท คือ กองทุนเปิดไทยพาณิชย์เอสแอนด์พี 500 (SCBS&amp;P500) จ่ายจากผลดำเนินงานวันที่ 1 -31 ธ.ค.2557และกำไรสะสม อัตรา 0.40 บาทต่อหน่วย ซึ่งเป็นการจ่ายปันผลครั้งที่ 3 และกองทุนเปิดไทยพาณิชย์หุ้นยุโรป (SCBEUEQ) สำหรับผลดำเนินงานวันที่ 26 ก.พ.-31 ธ.ค.2557 อัตรา 0.10 บาทต่อหน่วย ซึ่งเป็นการครั้งที่ 2
สำหรับกองทุน SCBS&amp;P500 มีผลการดำเนินงานย้อนหลัง 1 ปี ณ วันที่ 15 ม.ค.2558 อยู่ที่ 11.97% และตั้งแต่จัดตั้งกองทุนเมื่อ 18 ธ.ค.2555 อยู่ที่ 45.75%  โดยมีนโยบายเน้นลงทุนในกองทุนหลัก SPDR S&amp;P 500 ETF Trust บริหารจัดการโดย State Street Global Advisors จดทะเบียนซื้อขายในตลาดหลักทรัพย์นิวยอร์ค และกองทุนดังกล่าวมีนโยบายลงทุนในหุ้นที่เป็นส่วนประกอบของดัชนี S&amp;P 500
ส่วนกองทุน SCBEUEQ มีผลการดำเนินงานย้อนหลัง 1 ปี ณ วันที่ 15 ม.ค.2558 อยู่ที่ 4.85% และตั้งแต่จัดตั้งกองทุนเมื่อวันที่ 26 ก.พ.2557  โดยมีนโยบายการลงทุนในหน่วยลงทุนของกองทุน iShares STOXX Europe 600 (DE) บริหารจัดการโดย BlackRock Asset Management Deutschland AG ประเทศเยอรมันนี